
INTEGRARE EUROPEANĂ

Nr. SC 2005 –  15201/01.09.2005
REFERAT

privind aprobarea Protocolului de Înfrăţire între Municipiul Timişoara (România) şi Oraşul Palermo (Republica Italiană)


Relaţiile dintre municipiul Timişoara (România) şi oraşul Palermo (Republica Italiană) s-au dezvoltat pe baza legăturilor tradiţionale de prietenie şi colaborare existente între cele două comunităţi. Cetăţenii din Timişoara şi din Palermo, al căror patrimoniu cultural izvorăşte din secole de schimburi şi contacte cu popoarele vecine, pot reprezenta un exemplu pentru întreaga lume în ceea ce priveşte modul în care comunităţi diferite pot convieţui pacific, respectându-se reciproc.


Cel mai important oraş al provinciei omonime din Italia, capitală a Regiunii Sicilia, oraşul Palermo este considerat a fi o punte de legătură între culturile din est şi vest, un centru de tranzit strategic, un port privilegiat, propice dezvoltării comerţului şi turismului. În mod asemănător, Timişoara, cel mai important oraş din partea de vest a României, situat în apropierea graniţei cu Jugoslavia şi Ungaria, este considerat o punte de legătură interculturală şi economică între cele trei ţări învecinate. 


Ambele oraşe sunt cunoscute pentru bogatul lor fond arhitectural, pentru diversitatea culturală şi pentru eficienţa cu care, de-a lungul timpului, au valorificat avantajele conferite de poziţia lor geografică.


Relaţiile de colaborare dintre cetăţenii celor două oraşe s-au dezvoltat cu succes în numeroase domenii, în special în cel al afacerilor. Având în vedere interesul crescând al întreprinzătorilor italieni, precum şi numeroasele investiţii demarate în Timişoara de către oamenii de afaceri din Sicilia, la începutul lunii iulie (anul curent) a fost inaugurată cursa aeriană Timişoara-Palermo. Cu această ocazie, reprezentanţii administraţiei publice locale din cele două oraşe au iniţiat discuţii privind semnarea unui protocol de înfrăţire, urmărindu-se identificarea unor noi oportunităţi de colaborare.


Încheierea unui astfel de protocol între două oraşe având interese comune ar favoriza iniţierea unor relaţii continue între diverse instituţii, organisme, asociaţii, agenţi economici, etc. în diferite domenii de activitate ale celor două comunităţi locale.
De asemenea, ambele oraşe fiind importante centre universitare, înfrăţirea ar crea un cadru favorabil pentru  realizarea schimburilor de experienţă în mediul şcolar şi pentru instituirea de burse de studiu. 

Textul propus al Protocolului de Înfrăţire stabileşte direcţiile de cooperare între cele două oraşe, în spiritul promovării bunei înţelegeri, a prosperităţii şi a dezvoltării economice şi culturale a celor două comunităţi.




În conformitate cu prevederile art.14 din Legea administraţiei publice locale nr. 215/2001 şi potrivit dispoziţiilor art. 41 din Legea tratatelor nr. 590/2003, Protocolul de Înfrăţire între Municipiul Timişoara (România) şi Oraşul Palermo (Republica Italiană) a fost avizat  favorabil de către Ministerul Afacerilor Externe (Avizul nr. H2-1/668, înregistrat la Primăria Municipiului Timişoara sub numărul SC 2005-14390 din 16.08.2005) şi Ministerul Administraţiei şi Internelor (Avizul nr. 271852/18.08.2005, înregistrat la Primăria Municipiului Timişoara sub numărul SC 2005 - 14533 din 18.08.2005). 


Având în vedere aspectele menţionate mai sus;


Având în vedere Avizul nr. H2-1/668 al Ministerului Afacerilor Externe, înregistrat la Primăria Municipiului Timişoara sub numărul SC 2005 – 14390 din 16.08.2005;

Având în vedere Avizul nr. 271852/18.08.2005 al Ministerului Administraţiei şi Internelor, înregistrat la Primăria Municipiului Timişoara sub numărul SC 2005 - 14533 din 18.08.2005;


În conformitate cu dispoziţiile art. 41 din Legea tratatelor nr. 590/2003, ale art. 11 alin.1, art. 14 art. 38 lit.(y) şi ale art.46 din Legea administraţiei publice locale nr. 215/2001;

Propunem:


Aprobarea Protocolului de Înfrăţire între Municipiul Timişoara (România) şi Oraşul Palermo (Republica Italiană).

         Şef Serviciu Dezvoltare şi                                                                             Întocmit

           Integrare Europeană                                                                                                                                                     
          Arh. AURELIA JUNIE                                                              Jr. ELEONORA ALINA SAS

Avizat Juridic

Şef Serviciul Juridic

Cons.Jr. MIRELA LASUSCHEVICI

PAGE  
1

